Η Άνοιξη

"Η Άνοιξη", ήταν η ελληνική συμμετοχή στο Διαγωνισμό Τραγουδιού της Eurovision 1991, που ερμήνευσε στα Ελληνικά η Σοφία Βόσσου.

Το τραγούδι ερμηνεύτηκε τέταρτο τη βραδιά (μετά τη Μάλτα με τους Georgina & Paul Giordimaina με το "Could It Be" και πριν την Ελβετία με τη Sandra Simó με το "Canzone per te"). Για την ερμηνεία της, η Βόσσου έδωσε σε αναδρομή μια από τις πιο επαγγελματικές και φωνητικές ερμηνείες της νύχτας και μάλιστα είχαν εκφραστεί προηγουμένως έντονες προσδοκίες για νίκη στον διαγωνισμό.

Ωστόσο, το τραγούδι καταστράφηκε βαθμολογικά από έναν εντελώς αναπάντεχο εξωγενή παράγοντα - ο σαξοφωνίστας της ορχήστρας, ο οποίος ήταν πολύ καλός, αρρώστησε ξαφνικά το Σάββατο το μεσημέρι, μόλις λίγες ώρες πριν τον διαγωνισμό, και αντικαταστάθηκε επειγόντως από έναν ηλικιωμένο συνάδελφό του, ο οποίος λόγω μεγάλης ηλικίας δεν μπορούσε να πάρει τις έντονες αναπνοές που απαιτούσε το σόλο και, επιπρόσθετα, δεν πρόφτασε να μάθει στις ελάχιστες αυτές ώρες πλήρως το σόλο. Το αποτέλεσμα ήταν να βγάλει έναν ήχο πολύ ασθενή και, επίσης, να μην ερμηνεύσει σωστά σχεδόν το ήμισυ από τις νότες του σόλο του. Στο τέλος της ψηφοφορίας, το τραγούδι συγκέντρωσε 36 βαθμούς, κατατάσσοντας την μόλις 13η ανάμεσα σε 22 συμμετοχές. Παρά το γεγονός αυτό, θεωρείται ένα από τα πιο επιτυχημένα ελληνικά τραγούδια στη Eurovision.

Το τραγούδι είναι μια ροκ όπερα / δυναμική μπαλάντα με στοιχεία τζαζ, με την Βόσσου να λέει στον εραστή της ότι αν είναι μαζί θα είναι σαν να μπαίνει η άνοιξη.

Ακολούθησε ως Έλληνας εκπρόσωπος στο Διαγωνισμό του 1992 η Κλεοπάτρα με το "Όλου του Κόσμου η Ελπίδα".

Παραπομπές 

Τραγούδια στον διαγωνισμό τραγουδιού της Eurovision
Τραγούδια της Ελλάδας στη Eurovision